全唐詩/卷098

以2024年10月8日从维基文库导出

←卷九十七

全唐詩　卷九十八

卷九十九→

- 姊妹计划: 数据项

趙冬曦 尹懋 王琚 陰行先 王熊 梁知微 李伯魚 楊重玄 朱使欣

-{

趙冬曦

趙冬曦，定州人。進士擢第，歷左拾遺。開元初，遷監察御史，坐事流岳州。時與刺史張說數賦詩相倡和，後召還復官，累遷中書舍人，內供奉，終國子祭酒。冬曦兄冬日、弟和璧等六人，韋述弟亦六人，並詞學登科。張說稱之曰：「韋趙昆季，人之杞梓。」詩十九首。

陪張燕公登南樓

抑鬱何以歡，陰氛亦登望。

孤島輕霧裏，行舟白波上。

目勞西北雲，心醉東南嶂。

昔日青谿子，胡然此無狀。

酬燕公出湖見寄

綸綍有成命，旌麾不可攀。

湘川朝目斷，荆闕夕波還。

果枉東瞻唱，興言夕放閑。

攜琴仙洞中，置酒㴩湖上。

芳景恣行樂，謫居忽如忘。

聚散本相因，離情自悲悵。

鸞翮非常戢，鵬天會昭曠。

永懷宛洛游，曾是彈冠望。

奉和張燕公早霽南樓

方曙躋南樓，凭軒肆遐矚。

物華蕩暄氣，春景媚晴旭。

川霽湘山孤，林芳楚郊縟。

列巖重疊翠，遠岸逶迤綠。

風帆摩天垠，魚艇散彎曲。

鴻歸鶴舞送，猨叫鶯聲續。

羣動皆熙熙，噫予獨羈束。

常欽才子意，忌鵩傷踡跼。

雅尚騷人文，懷沙何迫促。

未知二賢意，去矣從所欲。

㴩湖作

三湖返入兩山間，畜作㴩湖彎復彎。

暑雨奔流潭正滿，微霜及潦水初還。

水還波卷谿潭涸，綠草芊芊岸嶄岝。

適來飛櫂共迴旋，已復揚鞭恣行樂。

道旁耆老步躚躚，楚言茲事不知年。

試就湖邊披草徑，莫疑東海變桑田。

君訝今時盡陵陸，我看明歲更淪漣。

來今自昔無終始，人事迴環常若是。

應思闕下聲華日，誰謂江潭旅遊子。

初貞正喜固當然，往蹇來譽宜可俟。

盈虛用舍輪輿旋，勿學靈均遠問天。

和燕公岳州山城

爲吏恩猶舊，投沙惠此蒙。

江邊悠爾處，泗上宛然同。

訪道精言合，論經大義通。

鳴琴有真氣，況已沐清風。

和尹懋秋夜遊㴩湖二首

政理常多暇，方舟此泝洄。

吹笙虛洞荅，舉楫便風催。

山暗雲猶辨，潭幽月稍來。

清谿無數曲，未盡莫先迴。

煙靄夕微蒙，幽灣賞未窮。

艤舟待初月，褰幌招遠風。

鶴聲聒前浦，漁火明暗叢。

東山雲壑意，不謂爾來同。

陪燕公遊㴩湖

江上多山水，招要步馬來。

琴將天籟合，酒共鳥聲催。

巖坐攀紅藥，谿行愛綠苔。

所懷非此地，遊望亦裴回。

荅張燕公翻著葛巾見呈之作

美酒值芳春，醒餘氣益真。

降歡時倒履，乘興偶翻巾。

徐榻思方建，左車理自均。

傲然歌一曲，一醉濯纓人。

奉荅燕公

語別意淒淒，零陵湘水西。

佳人金谷返，愛子洞庭迷。

舊館逢花發，他山值鳥啼。

江天千里望，誰見綠蘋齊。

奉和聖製同二相已下羣官樂遊園宴

爽塏三秦地，芳華二月初。

酺承奠璧罷，宴是合錢餘。

柳翠垂堪結，桃紅卷欲舒。

從容會鵷鷺，延曼戲龍魚。

喜氣流雲物，歡聲浹里閭。

聖恩將報厚，請述記言書。

奉和聖製荅張說扈從南出雀鼠谷

軒轅應順動，力牧正趨陪。

道合殷爲礪，時行楚有材。

省方西禮設，振旅北京迴。

地理分中壤，天文照上臺。

寒依汾谷去，春入晉郊來。

竊比康衢者，長歌仰大哉。

奉和聖製送張說上集賢學士賜宴賦得蓮字

淺術方觀海，深恩忽見天。

學開丹殿籍，名與石渠賢。

良輔膺休命，微生謬采甄。

春餘仍哢鳥，夏近未舒蓮。

牋札來宸禁，衣冠集詔筵。

史臣知醉德，欲記升中年。

奉荅燕公

誰道零陵守，東過此地遊。

友僚同省閣，昆弟接荆州。

我逐江潭鴈，君隨海上鷗。

屢傷神氣阻，久別鬢毛秋。

疑嶺春應徧，陽臺雨欲收。

主人情未盡，高駕少淹留。

陪張燕公行郡竹籬

良臣乃國寶，麾守去承明。

外戶人無閉，浮江獸已行。

隨來晉盜逸，民化蜀風清。

郛郭從彝典，州閭荷德聲。

小人投天涯，流落巴丘城。

所賴中和作，優游鑿與耕。

和燕公別㴩湖

南湖美泉石，君子翫幽奇。

灣澳陪臨泛，巖峿共踐窺。

秋風赬桂竦，春景綠楊垂。

郢路委分竹，湘濱擁去麾。

枉帆懷勝賞，留景惜差池。

水木且不棄，情由良可知。

奉酬燕公見歸田賦垂贈之作

窮鳥嬰籠綴，孤飛任播遷。

鷦鷯王佐用，復此挫沖天。

楚雲何掩鬱，湘水亦迴邅。

懷哉愧木鴈，忽爾枉蘭荃。

愈疾同枚叔，銷憂比仲宣。

歸途書可畏，弱操石猶堅。

覆載雖云廣，涔陽直塊然。

和張燕公耗磨日飲

上月今朝減，流傳耗磨辰。

還將不事事，同醉俗中人。

春來半月度，俗忌一朝閑。

不酌他鄉酒，無堪對楚山此〈二首一作張說詩〉。

尹懋

尹懋，河間人。爲張說岳州從事，官補闕。詩四首。

奉陪張燕公登南樓

君子每垂眷，江山共流眄。

水遠林外明，巖近霧中見。

終日西北望，何處是京縣。

屢登高春臺，徒使淚如霰。

秋夜陪張丞相趙侍御游㴩湖二首

〈幷序〉

熊軾巴陵地，鷁舟湘水潯。

江山與勢遠，泉石自幽深。

杳靄入天壑，冥茫見道心。

超然無俗事，清宴有空林。

江上饒奇山，巑羅雲水間。

風和樹色雜，苔古石文斑。

巴俗將千溠，㴩湖凡幾灣。

嬉遊竟不盡，乘月汎舟還。

同燕公汎洞庭

風光淅淅草中飄，日彩熒熒水上搖。

幸奏瀟湘雲壑意，山旁容與動仙橈。

王琚

王琚，懷州河內人。神龍初，爲駙馬王同皎所器，預謀刺武三思。後太平公主謀逆，琚勸明皇先事誅之，薦張說、劉幽求、郭元振等與決議。事平，進戶部尚書，眷委特異，參豫大政，時號內宰相。後以讒見疏，歷典外郡。卒爲李林甫所搆，貶死。詩四首。

奉荅燕公

郡遠途且艱，宜悲良自得。

胡爲心獨爾，惠好在南國。

亦既清顏披，冏然良願克。

與君蘭時會，羣物如藻飾。

煙景惜歡賞，雲山起翰墨。

接藝奇思微，偶談玄言直。

永日不知倦，逾旬猶謂亟。

如何酌離尊，移櫂巴城側。

浦口勞長望，舟中獨太息。

疾風吹飛帆，倏忽南與北。

目盡不復見，懷哉無終極。

唯當衡峰上，遙辨湖水色。

美女篇

東鄰美女實名倡，絕代容華無比方。

濃纖得中非短長，紅素天生誰飾妝。

桂樓椒閣木蘭堂，繡戶雕軒文杏梁。

屈曲屏風繞象牀，萎蕤翠帳綴香囊。

玉臺龍鏡洞徹光，金爐沈煙酷烈芳。

遙聞行佩音鏘鏘，含嬌欲笑出洞房。

二八三五閨心切，褰簾捲幔迎春節。

清歌始發詞怨咽，鳴琴一弄心斷絕。

借問哀怨何所爲，盛年情多心自悲。

須臾破顏倏斂態，一悲一喜倂相宜。

何能見此不注心，惜無媒氏爲傳音。

可憐盈盈直千金，誰家君子爲藁砧。

自荆湖入朝至岳陽奉別張燕公

五載朝天子，三湘逢舊僚。

扁舟方輟櫂，清論遂終朝。

遠樹煙間沒，長江地際遙。

帝城馳夢想，歸帆滿風飆。

游㴩湖上寺

春山臨遠壑，水木自幽清。

夙昔懷微尚，茲焉一放情。

雲間聽弄鳥，煙上摘初英。

地僻方無悶，逾知道思精。

陰行先

陰行先，開元間，爲張說湘州從事。詩一首。

和張燕公湘中九日登高

重陽初啟節，無射正飛灰。

寂寞風蟬至，連翩霜鴈來。

山棠紅葉下，岸菊紫花開。

今日桓公座，多愧孟嘉才。

王熊

王熊，潭州都督。詩二首。

奉別張岳州說二首

長沙辭舊國，洞庭逢故人。

薰蘭敦久要，披霧轉相親。

歲月空嗟老，江山不惜春。

忽聞黃鶴曲，更作白頭新。

平生共風月，倏忽間山川。

不期交淡水，暫得欵忘年。

興逸方罷釣，帆開欲解船。

離心若危斾，朝夕爲君懸。

梁知微

梁知微，嗣聖初，登進士第。嘗守潭州，與張說相贈荅。詩一首。

入朝別張燕公

華容佳山水，之子厭承明。

符竹紆小郡，江湖被德聲。

三年計吏入，路指巴丘城。

鳧舟纔結纜，騶駕已相迎。

別離他鄉酒，委曲故人情。

孤嶼早煙薄，長波晚氣清。

辛勤方遠騖，勝賞屢難幷。

迴瞻洞庭浦，日暮愁雲生。

李伯魚

李伯魚，臨淄人，善爲文。登開元六年進士第，擢校書郎，出爲青州司功。詩一首。

桐竹贈張燕公

北竹青桐北，南桐綠竹南。

竹林君早愛，桐樹我初貪。

鳳栖桐不媿，鳳食竹何慙。

棲食更如此，餘非鳳所堪。

楊重玄

楊重玄，開元進士。詩一首。

正朝上左相張燕公

歲去愁終在，春還命不來。

長吁問丞相，東閣幾時開。

朱使欣

朱使欣，張說同時人。詩一首。

道峽似巫山

江如曉天靜，石似暮雲張。

征帆一流覽，宛若巫山陽。

楚客思歸路，秦人謫異鄉。

猨鳴孤月夜，再使淚霑裳。

}-

返回頁首

上一卷

下一卷

全唐詩

本作品在全世界都属于公有领域，因为作者逝世已经超过100年，并且于1929年1月1日之前出版。

About this digital edition

This e-book comes from the online library Wikisource[1]. This multilingual digital library, built by volunteers, is committed to developing a free accessible collection of publications of every kind: novels, poems, magazines, letters...

We distribute our books for free, starting from works not copyrighted or published under a free license. You are free to use our e-books for any purpose (including commercial exploitation), under the terms of the Creative Commons Attribution-ShareAlike 3.0 Unported[2] license or, at your choice, those of the GNU FDL[3].

Wikisource is constantly looking for new members. During the realization of this book, it's possible that we made some errors. You can report them at this page[4].

The following users contributed to this book:

- Aminor1

- Liouxiao

- 鸟甲

- PeepP~commonswiki

- Patrick

- Rocket000

- Jdx

- Boris23

- KABALINI

- Bromskloss

- Tene~commonswiki

- AzaToth

- Bender235

- PatríciaR

- Dbenbenn

1. ↑ https://wikisource.org

2. ↑ https://www.creativecommons.org/licenses/by-sa/3.0

3. ↑ https://www.gnu.org/copyleft/fdl.html

4. ↑ https://wikisource.org/wiki/Wikisource:Scriptorium

Table of Contents

封面

全唐詩/卷098

关于